Toto je článok o spevákovi Petrovi Nagyovi. O vodnoslalomárovi pozri *Peter Nagy (vodnoslalomár).*

**Peter Nagy** (\* 9. apríl 1959, Prešov) je slovenský spevák, hudobný skladateľ, hudobník, textár, hudobný producent a fotograf. Spolu s Richardom Müllerom, Robom Grigorovom, Miroslavom Žbirkom, Marikou Gombitovou a skupinami ako Elán, Metalinda, Team či Tublatanka patrí medzi najúspešnejších spevákov slovenskej populárnej hudby osemdesiatych a prvej polovice deväťdesiatych rokov 20. storočia.

Hudobná kariéra
---------------

Peter Nagy po ukončení Gymnázia Jána Adama Raymana v Prešove absolvoval Filozofickú fakultu UPJŠ. Začínal ako folkový spevák. Svoju prvú pieseň nahrával v štúdiu ako sedemnásťročný. Vystupovať začínal vo východoslovenských kapelách Profily, Fultura a v skupine Karla Witza. V roku 1980 absolvoval v Bratislave kvalifikačné skúšky v Slovkoncerte, ale neuspel.

Prvou úspešnou piesňou, s ktorou sa Peter Nagy dostal do povedomia publika, bola skladba „Profesor Indigo". Nahral ju v auguste roku 1982 v štúdiu Košického rozhlasu spolu s gitaristom Karlom Witzom, ktorý spolupracoval so skupinami Collegium musicum a Modus. Skladba bola vydaná až o rok neskôr. V rokoch 1982 – 1983 Nagy absolvoval vojenskú základnú službu ako vokalista vo Vojenskom umeleckom súbore v Bratislave, kde založil svoju prvú profesionálnu hudobnú skupinu s názvom Indigo. V tomto období dostal ponuku spievať so skupinou Modus. Vo Vojenskom umeleckom súbore vtedy slúžil aj Július Kinček, ktorý bol dramaturgom televíznej hitparády *5 × P*. Kinček zaradil pieseň „Profesor Indigo" do marcového kola tejto súťaže. Režisérom hudobného klipu, v ktorom postavu profesora hral Andy Hryc, bol Jozef Kaiser. Pieseň tu zvíťazila, stala sa celoštátnym hitom a odštartovala Nagyovu hviezdnu spevácku kariéru.

Okrem tejto skladby sa jeho známymi hitmi stali aj „Už je tu láska", „So mnou nikdy nezostarneš" (pôvodne nahrané pre nezrealizovaný hudobný film *Chlapčenská duša*), „Sme svoji", „Kristínka iba spí" (s ňou Nagy vystúpil na Bratislavskej lýre 1984 a získal cenu publika i novinárov), „Marcel z malého mesta", „Láska je tu s nami", „Aj tak sme frajeri", „S nohami na stole",„Korálky od Natálky", „Len pomaly", „Poďme sa zachrániť" či dueto s Jožom Rážom „Psi sa bránia útokom". V roku 1984 mu vyšiel debutový album *Chráň svoje bláznovstvá*, z ktorého sa predalo 620 tisíc kusov. S piesňou „Vzdávam sa ti" znovu vyhral súťaž *5 × P* aj cenu kritiky a v roku 1986, po vydaní druhého albumu *Mne sa neschováš*, získal Peter Nagy československého Zlatého slávika. Krajinou sa v tomto období šírila tzv. „nagymánia".

Po vydaní tretieho albumu *Myslíš na to, na čo ja?* si Peter Nagy prevzal od vtedajšieho riaditeľa vydavateľstva Opus Ivana Stanislava *Zlatý erb Opusu* za predaj miliónteho hudobného nosiča. Medzi najúspešnejšie skladby tohto albumu patrila pieseň „Láska je tu s vami", ktorá trikrát zvíťazila v televíznej hitparáde *Triangel*. V roku 1987, v dobe štvrtého výročia existencie, mal Peter Nagy so skupinou Indigo za sebou vyše 500 koncertov, z ktorých dva boli odohrané pred vypredanou pražskou Lucernou. Z albumu, ktorý vyšiel v tomto roku pod názvom *"ale"*, bolo úspešné dueto s Jožom Rážom „Psi sa bránia útokom", ktoré sa stalo trojnásobným víťazom v hitparáde *Triangel*, a skladba „Zákony hada", ktorá trikrát vyhrala v hitparáde *5 × P*. V roku 1987 Peter Nagy znovu vyhral v tejto hitparáde so skladbou „Až sa znova narodím". V závere roka vydal svoj prvý koncertný (akustický) album s názvom *Peter Nagy v Štúdiu S*, na ktorom spolupracovali Pavol Hammel a Vašo Patejdl.

Od druhej polovice 80. rokov sa Peter Nagy podieľal aj na unikátnych projektoch detských albumov, cieľom ktorých bolo objaviť mladé spevácke talenty. Prvým zo série týchto albumov bol titul *Peter, Vašo a Beáta deťom*, ktorý pripravil s Beátou Dubasovou a Vašom Patejdlom. V prvej polovici 90-tych rokov Peter Nagy moderoval na Slovenskej televízii mládežnícku reláciu *Fany*.

K 25. výročiu profesionálnej kariéry vyšiel v roku 2009 Petrovi Nagyovi nový dvojalbum s názvom *Labute a havrany*. Okrem dvanástich nových pesničiek bol so štúdiovým albumom vydaný aj bonusový disk s „unplugged" nahrávkou koncertného vystúpenia pre Rádio Expres, ktoré sa uskutočnilo 9. marca 2009.

Ocenenia
--------

* 1984 – Strieborný slávik
* 1985 – Zlatý slávik
* 1986 – Strieborný slávik
* 2009 – Česká rocková sieň
* 2012 – Legenda Nočního proudu

Peter Nagy ako fotograf
-----------------------

Peter Nagy má okrem spievania vzťah aj k fotografovaniu. Sám o tom tvrdí, že hoci dostáva aj profesionálne zákazky, fotografie ho neživia a sú skôr jeho záľubou, ktorej sa aktívne venuje približne od roku 2000. Vzorom a inšpiráciou mu bola precízna práca profesionálnych fotografov ako Fedor Nemec, Zuzana Mináčová či Alan Pajer, s ktorými spolupracoval pri realizácii svojich albumov. Uvedomil si, že úspech práce fotografa alebo hudobníka v štúdiu závisí od úrovne jeho prípravy.

V súčasnosti má vlastný fotografický ateliér *Art Foto Nagy*. Používa digitálnu techniku, hlavnou témou jeho fotografických prác sú romanticky ladené ženské akty. Väčšinou nefotografuje profesionálne modelky. Medzi modelmi, ktoré nafotografoval, sú aj ženy z exotických krajín ako Kanárske ostrovy, Kostarika, Kuba, Singapur či Namíbia. Fotografie väčšinou dodatočne tónuje, najčastejšie do čierno-bielej podoby, a dotvára v grafických programoch.

Svoje fotografie vystavoval v Prahe, Bratislave a vo Viedni. Boli publikované aj v českej, ruskej a brazílskej mutácii časopisu *Playboy*. Peter Nagy sa stal víťazom súťaže na obálku a editoriál špeciálneho čísla tohto časopisu, ktoré bolo vydané k jeho 50. výročiu. Fotograficky pripravil niekoľko nástenných kalendárov a v roku 2007 bol oficiálnym fotografom súťaže Česká Miss. V roku 2008 mu vyšla 150-stranová kniha čierno-bielych fotografií s názvom *Book 1*.

Osobný život
------------

Peter Nagy má s bývalou manželkou, prekladateľkou Janou Nagyovou, syna Filipa. Je fanúšikom terénnych áut. Žije striedavo v Bratislave a Prahe.

Diskografia
-----------

### LP

**Pôvodné:**

* *Chráň svoje bláznovstvá* (1984)
* *Mne sa neschováš* (1985)
* *Myslíš na to, na čo ja?* (1986)
* *"ale"* (1987)
* *Šachy robia človeka* (1989)
* *Finta* (1990)
* *Jamaica Rum* (1991)
* *Revolver & muzika* (1993)
* *008* (1996)
* *99 watt* (1998)
* *Nové svetlo* (2002)
* *Labute a havrany* (2009) – časť albumu je koncertná
* *Petrolej* (2021)

**Exportné:**

* *Jockey* (1986)

**Koncertné:**

* *Peter Nagy v Štúdiu S* (1988)
* *Labute a havrany* (2009)
* *Pianko* (2018)
* *Pianko 2* (2019)

**Výberové:**

* *Album: 1983 – 1989* (1989)
* *Alboom: Best of Peter Nagy* (1994)
* *Extra: Best of Peter Nagy* (1996)
* *Extra 2: Best of Peter Nagy* (1997)
* *20 roků – 20 hitů* (2004)
* *Duety* (2006)
* *Gold* (2006)
* *More piesní: Hity a srdcovky* (2011)
* *Singles (1984 – 1988)* (2011)
* *Rockmi overené* (2015)

**Detské:**

* *Peter, Vašo a Beáta deťom* (1987) – s Vašom Patejdlom a Beátou Dubasovou
* *Hrajme sa na Petra* (1990)
* *Peter Nagy & deti* (1992)
* *Peter Nagy a deti 2* (1996)
* *Peter Nagy a deti: Výber* (1997)
* *Peter Nagy a deti 3* (1999)

### SP

* „Profesor Indigo" / „Zaliata do skla" (1983)
* „Už je tu láska" / „So mnou nikdy nezostarneš" (1984)
* „Aprílové deti" / „Vzdávam sa ti" (1984)
* „Kristínka iba spí" (1984)\*
* „Druhý dych" / „Reč očí" (1985)
* „Poďme sa zachrániť" / „Drozd" (1986)
* „Nič nezmení môj svet" / „Život v kufri" (1988)
* „Šachy robia človeka" / „Lenivý august" (1989)
* „Pieseň za korunu" / „Prvá facka" (1990)
* „Waikiki Raga" / „Keď sa ženy pobijú" (1996)
* „Bobi" (1996)\*\*

(\*) Druhá strana singla patrí inému interpretovi  

(\*\*) Jednoskladbový singel

### DVD

* *20 roků – 20 hitů* (2004)
* *30 rokov na scéne* (2016)

### CD-ROM

* *Peter Nagy a jeho cesty* (1998)

Bibliografia
------------

**Knihy:**

* *Musicross* (1996) – s Vladimírom Krocom
* *Milenci na snehu* (2000)
* *Book 1* (2008)
* *Láskavé piesne* (2011)

**Kalendáre:**

* *Intímne obrazy 2005*
* *Angel Age 2006*
* *Girl Power 2006*
* *Angels 2007*
* *Black & Wild Photos 2007*
* *Black & Wild Photos 2008*
* *Black & Wild Photos 2009*
* *Rum & Choco 2009*
* *Swans 2010*
* *Rum & Choco 2011*
* *Rum & Choco 2012*
* *Dreams 2013*

Referencie
----------

1. ↑  Pravda.sk: Peter Nagy vystavuje v Prahe čierne krásky
2. ↑  Sme.sk: Peter Nagy mení manželku za Miss východné Čechy

Iné projekty
------------

Commons
* Spolupracuj na Commons Commons ponúka multimediálne súbory na tému **Peter Nagy**

Externé odkazy
--------------

* Fotografia[nefunkčný odkaz]
* Oficiálne stránky fotografickej tvorby Petra Nagya
* Chanel na You Tube venovaný Petrovi Nagyovi

| * z
* d
* u
Peter Nagy |
| --- |
| Štúdiové albumy | 
* *Chráň svoje bláznovstvá*
* *Mne sa neschováš*
* *Myslíš na to, na čo ja?*
* *Jockey* (exportný)
* *"ale"*
* *Šachy robia človeka*
* *Finta*
* *Jamaica Rum*
* *Revolver & muzika*
* *008*
* *99 watt*
* *Nové svetlo*
* *Labute a havrany* (1. CD)
* *Petrolej*

 |
| Kompilácie | 
* *Album: 1983 – 1989*
* *Alboom: Best of Peter Nagy*
* *Nagy Extra – Best of*
* *Nagy Extra 2 – Best of*
* *20 roků – 20 hitů*
* *Duety*
* *Gold*
* *More piesní: Hity a srdcovky*
* *Rockmi overené*

 |
| Koncertné albumy | 
* *Peter Nagy v Štúdiu S*
* *Labute a havrany* (2. CD)
* *Pianko*
* *Pianko 2*

 |
| Detské albumy | 
* *Peter, Vašo a Beáta deťom*
* *Hrajme sa na Petra: Peter Nagy a deti*
* *Peter Nagy & deti*
* *Peter Nagy a deti 2*
* *Peter Nagy a deti: Výber*

 |
| CD-ROM | 
* *Peter Nagy a jeho cesty*

 |

Autoritné údaje: * ISNI: 0000000427529684
* NK ČR: jn20000720186
* SNK: 148572